Kittilän uusi vs. kunnanjohtaja, varatuomari Sanna Ylinampa on saanut aikaan erikoisen draaman salaamalla kunnanhallituksen pöytäkirjoja. Perusteet vaikuttavat hatarilta – jopa Ylinampa itse on todennut tehneensä virheellisen päätöksen.

Asiakirjojen julkistamista on vaatinut Yle Rovaniemen toimittaja Jyri Tynkkynen.

Tapahtumat alkoivat vuoden 2017 lopussa.

Suomen Kuvalehti paljasti marraskuun lopulla 2017, että Kittilän kunnanhallitus oli pitänyt lokakuun aikana kolme salaista kokousta. Niissä käsiteltiin kunnan tytäryhtiön Levin Vesihuolto Oy:n tekemää tutkintapyyntöä, joka kohdistui kahteen kunnan työntekijään. Kunnanhallitus keskusteli tutkintapyynnön seurauksista ja päätti jatkotoimista, jotka voisivat johtaa jopa kyseisten työntekijöiden palvelussuhteiden purkamiseen.

Yle Rovaniemen uutistoimittaja Jyri Tynkkynen tarttui Suomen Kuvalehden paljastamaan aiheeseen. Hän lähetti 11. joulukuuta 2017 asiakirjapyynnön Kittilän kuntaan. Hän pyysi pöytäkirjat kunnanhallituksen kaikista lokakuun kokouksista, sekä salaisista että julkisista. Kokouksia oli ollut 10. lokakuuta, 17. lokakuuta, 24. lokakuuta ja 31. lokakuuta.

Asiakirjapyyntö koski myös kaikkia ei-julkisia pykäliä.

”Pöytäkirjoista tai saatetekstistä tulee käydä ilmi, mihin lakiin ja pykälään perustuu ei-julkiseksi julistaminen”, Tynkkynen edellytti asiakirjapyynnössään.

Sanna Ylinampa lupasi palata vielä saman viikon aikana. Niin ei tapahtunut.

Asiakirjoja ei kuulunut.

Yle Rovaniemi arvioi 27. joulukuuta Kittilän kunnan rikkoneen julkisuuslakia viivytellessään vastausta yli kahden viikon määräajan.

Joulun ajan pyhät mahdollistivat kuitenkin lain mukaan kunnalle oikeuden vastata vielä vuorokausi sen jälkeen, kun kahden viikon määräaika oli kulunut umpeen. Ylinampa vaati oikaisua uutiseen, jonka mukaan kunta olisi rikkonut julkisuuslakia, ja Yle Rovaniemi korjasi muitta mutkitta virheellisen tiedon.

Oikaisuvaatimuksensa yhteydessä Sanna Ylinampa lupasi palata Jyri Tynkkysen asiakirjapyyntöön vielä saman viikon aikana. Niin ei tapahtunut.

Tammikuun 5. päivänä 2018 Ylinampa teki viranhaltijapäätöksen, jonka mukaan salaisten kokousten pöytäkirjoja ei luovutettaisi Tynkkyselle.

Päätöstään vs. kunnanjohtaja perusteli julkisuuslain 24. pykälän 1. momentin 3. kohdalla, jonka mukaan salassa pidettäviä ovat muiden muassa esitutkintaa varten saadut ja laaditut asiakirjat.

Ylinampan mukaan pyydetyt asiakirjat olisivat salaisia esitutkinnan, syyteharkinnan tai oikeuskäsittelyn ajan.

Päätökseensä Ylinampa sisällytti kunnanhallituksen lokakuussa pidettyjen salaisten kokousten kansilehdet, joista kävi ilmi käsiteltyjen asioiden otsikot sekä läsnäolijat. Ei mitään muuta.

Taistelu asiakirjoista jatkui.

Jyri Tynkkynen teki 8. tammikuuta Kittilän kunnanhallitukselle osoitetun oikaisuvaatimuksen vs. kunnanjohtajan päätöksestä.

Tynkkynen vaati Kittilän kunnanhallitusta oikaisemaan viranhaltijapäätöksen ”riittämättömänä ja lainvastaisena”.

”Päätöksellään Ylinampa rajoittaa tarpeettomasti asiakirjojen julkisuutta ja siten hänen viranhaltijapäätöksensä rikkoo hyvää hallintotapaa sekä vakiintunutta oikeuskäytäntöä”, Tynkkynen kirjoitti oikaisuvaatimuksessaan ja nosti kunnan sekä vs. kunnanjohtajan poikkeuksellisen tilanteen keskusteluun:

”Kittilän kunnanhallituksen tulee selvittää, onko vs. kunnanjohtaja Sanna Ylinampa esteellinen ja ovatko jotkut kunnanhallituksen jäsenet esteellisiä käsittelemään esimerkiksi Levin Vesihuolto Oy:tä koskevia päätöksiä ylipäätään.”

Tynkkysen mukaan on perusteltuja syitä epäillä, että ”nämä rikosepäilyt saattavat liittyä muun muassa Levin Vesihuolto Oy:hyn ja siten esimerkiksi vs. kunnanjohtaja Sanna Ylinampa on saattanut tehdä em. viranhaltijapäätöksen esteellisenä”.

Juuri Jyri Tynkkynen oli paljastanut uutisessaan 21. joulukuuta, että Ylinampa on epäiltynä virkarikoksesta.

Tynkkynen peräsi kunnanhallitukselta selvitystä siitä, mitä vs. kunnanjohtaja tarkoitti perustelullaan ”salainen esitutkinnan, syyteharkinnan tai oikeuskäsittelyn ajan”.

Hän myös vaati kunnanhallitusta selvittämään, mitkä osat Levin Vesihuolto -asiaa koskevista pykälistä pitää julkistaa ja mitkä yksittäiset tiedot tulisi salata lain tarkoittamalla tavalla. Julkisuuslain mukaan salaistenkin kokousten pöytäkirjat tulee julkistaa siinä laajuudessa, joka voidaan tehdä yrityssalaisuuksia, yksilönsuojaa tai muita laissa määriteltyjä seikkoja vaarantamatta.

Esa Mäkisen esitystä ei kuitenkaan käsitelty kokouksessa.

Tynkkysen vaatimus piti käsitellä Kittilän kunnanhallituksessa tiistaina 16. tammikuuta. Asian toi kokouksen esityslistalle hallintojohtaja Esa Mäkinen. Hän laati esityksen, koska vs. kunnanjohtajan katsottiin olevan esteellinen.

Mäkisen tekemän esityksen mukaan hallitus hyväksyisi Jyri Tynkkysen oikaisuvaatimuksen ja vs. kunnanjohtajan 5. tammikuuta tekemä salauspäätös kumottaisiin.

Mäkinen perusteli esitystään julkisuuslakiin nojaten. Hän muistutti, että kunnan pöytäkirjat liitteineen ovat kunnan omia asiakirjoja eikä niitä ole laadittu ”esitutkintaa varten”.

Mäkisen mukaan asiakirjat voitaisiin luovuttaa Tynkkyselle. Vain muutamia yksittäisiä tietoja pitäisi salata.

Esa Mäkisen esitystä ei kuitenkaan käsitelty kokouksessa.

Kunnanhallitus kyllä kokousti 16. tammikuuta.

Ennen Mäkisen esityksen käsittelemistä pidettiin kokoustauko.

Kun tauko päättyi, vs. kunnanjohtaja Ylinampa ilmoitti yllättäen, että hän ei olekaan esteellinen käsittelemään asiaa. Hän kertoi saaneensa lausunnon, että asia oli näin.

Tämän jälkeen Tynkkysen oikaisuvaatimus palautettiin uuteen valmisteluun.

Sen valmistelisi jatkossa Ylinampa.

Ei tässä vielä kaikki.

Suomen Kuvalehdelle vahvistetun tiedon mukaan vs. kunnanjohtaja Sanna Ylinampa kertoi kunnanhallitukselle 16. tammikuuta – liittyen Ylen joulukuisen uutisen oikaisuun – että uutistoimittaja Jyri Tynkkynen olisi Ylen ”eettisen toimikunnan” tutkinnassa ja että Yle Rovaniemen Kittilä-uutisointi olisi toimikunnan seurannassa.

Ylen uutis- ja ajankohtaistoiminnan päätoimittajan Riikka Venäläisen mukaan Ylellä ei ole minkäänlaista eettistä toimikuntaa tai lautakuntaa.

”Kaikki journalistiset ratkaisut tehdään osana toimitustyön arkea, ja päälliköt saavat tarvitessaan tukea ratkaisuihinsa Ylen etiikkapäälliköltä Timo Huoviselta.”

Eikä uutistoimittaja Jyri Tynkkynen ole missään seurannassa.

”Jyri Tynkkynen ja Yle Rovaniemi tekevät hyvää uutistyötä toimituksen johdon tuella.”

Tynkkynen sai vuodenvaihteessa Ylen uutis- ja ajankohtaistoiminnan sisäisen tunnustuspalkinnon nimenomaan Kittilä-uutisoinnistaan.

Suomen Kuvalehti kysyi torstaina 18. tammikuuta Ylinampalta tämän Tynkkystä ja Yleä koskevista kommenteista.

”Minä en ole kyllä tämmöistä kommentoinut. Tämmöinen kommentti ei pidä paikkaansa”, Ylinampa totesi.

”Täältä valitettavasti lähtee tällä hetkellä tämmöisiä. Nehän on tämmöistä toisen käden tietoa”, hän jatkoi.

Ylinampa kuitenkin myönsi menetelleensä salauspäätöksessään virheellisesti.

”Minä olen tehnyt sen viranhaltijapäätöksen ja se on virheellinen.”

Ylinampa sanoi valmistelevansa Tynkkysen vaatimukseen liittyvän esityksen uudelleen itse, koska ei ole esteellinen.

Sitä Ylinampa ei muistanut, keneltä hän oli saanut lausunnon esteettömyydestään – ei edes sitä, saiko hän sen esimerkiksi joltain Kuntaliitosta.

”Tässä on monta näitä, miten se on mennytkään tässä. Nyt en ihan varmaksi osaa kyllä sanoa tästä, että kenen tämä on”, Ylinampa kommentoi esteettömyyttään koskevan lausunnon antajaa.

Maanantaina 22. tammikuuta vs. kunnanjohtaja Sanna Ylinampan tulkinta omasta esteellisyydestään on jälleen muuttunut.

Nyt hän on omastakin mielestään esteellinen käsittelemään Jyri Tynkkysen asiakirjapyyntöä Levin Vesihuollon konsernivalvonnasta.

Asia on siirtynyt uudelleen hallintojohtaja Esa Mäkisen käsiteltäväksi.